钦定古今图书集成/理学汇编/学行典/第173卷 > 王时槐
## 钦定古今图书集成/理学汇编/学行典/第173卷 > 王时槐

按《吉安府志》：“王时槐，字子植，安福人。嘉靖丁未进士，
筮仕兵曹。寿王薨，百艘载宫嫔自楚返，先生为监，所
过州邑，戒役夫具糗以待，舟无留行，邑不骚扰。出为
漳南佥事。会上杭民据险为寇，先生单骑往谕，斩其
魁，筑城设倅以镇之。为建塾，延师教其子弟。倭犯漳
浦，出奇制胜，以功进一级。其后再犯再败之。粤寇王”
子文等流入闽，先生前所抚上杭民，感先生不杀，集
乡兵邀击贼于路，大破之。昔为南主客时，晋尚宝少
卿，出为陕西参政，甫三年而归。又二十二年，乃有南
太常卿之命，辞不赴。先生之学，致知，极王新建之诣，
研几契陈新会之奥，悟性于修，修悟双融。常曰：“旴江
言性，有不学不虑之说。以此言性是”矣。但世人不无
习气之蔽，不知兢兢业业，操练研摩以入精实，而冒
认以为不学虑之性，其不流于恣而叛道者几希。又
曰：“先天无体，舍后天亦无所谓先天矣。故修后天，正
以完先天之性，故全修是性，全性是修。”此先生之学
之概也。艾年挂冠，屏居静存，与同郡邹南皋、罗公廓、
邹泗山、刘泸潇诸同志往复商确，或操舟远访，至老
不倦。四方从学如云。本邑欧阳鸣凤、王必彰、刘允伸
称高弟焉。临卒犹会讲西原山，忽举手示客曰：“病趣
舆归。”逾日而逝。豫自铭其墓。所著有《三益会语》《仰慈
肤》，见《支筇漫语》《广仁汇编》《友庆堂续稿》。